《夜闻江南人家赛神，因题即事》
唐代·李嘉祐

南方淫祀古风俗，楚妪解唱迎神曲。锵锵铜鼓芦叶深，

寂寂琼筵江水绿。雨过风清洲渚闲，椒浆醉尽迎神还。

帝女凌空下湘岸，番君隔浦向尧山。月隐回塘犹自舞，

一门依倚神之祜。韩康灵药不复求，扁鹊医方曾莫睹。

逐客临江空自悲，月明流水无已时。听此迎神送神曲，

携觞欲吊屈原祠。

作者简介：李嘉祐，字从一，生卒年俱不可考，赵州（今河北省赵县）人。天宝七年（748）进士，授秘书正字。